ต้นกำเนิด ยาสีฟัน ดอกบัวคู่
รู้ไหมว่าตอนนี้ดอกบัวคู่มีรายได้กว่า 1,000 ล้านบาท แต่กว่าจะมาถึงจุดนี้ ผู้ก่อตั้ง ต้องอดทนและต่อสู้กับความยากลำบาก เรื่องนี้น่าสนใจอย่างไร ลงทุนแมนจะเล่าให้ฟัง
26 มิ.ย. 2561

ต้นกำเนิด ยาสีฟัน ดอกบัวคู่ / โดย ลงทุนแมน
รู้ไหมว่าตอนนี้ดอกบัวคู่มีรายได้กว่า 1,000 ล้านบาท
แต่กว่าจะมาถึงจุดนี้
ผู้ก่อตั้ง ต้องอดทนและต่อสู้กับความยากลำบาก
เรื่องนี้น่าสนใจอย่างไร ลงทุนแมนจะเล่าให้ฟัง
ยาสีฟันดอกบัวคู่อยู่กับคนไทยมากว่า 41 ปีแล้ว
โดยดอกบัวคู่ถูกก่อตั้งโดย คุณบุญกิจ ลีเลิศพันธ์ ซึ่งมีพ่อแม่เป็นชาวจีนโพ้นทะเล ที่อพยพมาอยู่ที่อำเภอปากพนัง จังหวัดนครศรีธรรมราช โดยครอบครัวของเขาเปิดร้านขายขนมเปี๊ยะ และร้านขายของชำมาก่อน
แต่ต่อมาคุณบุญกิจต้องย้ายตามพ่อแม่มากรุงเทพ เนื่องจากการค้าขายเริ่มขาดทุน ขณะที่เขาเรียนจบแค่ชั้นประถมเท่านั้น
คุณบุญกิจ มาหางานทำในกรุงเทพ โดยทำสารพัดอย่างไม่ว่าจะเป็นค้าขายไปจนถึงรับเหมาก่อสร้าง ชีวิตลำบากมาก ขนาดพ่อเสีย เขายังไม่มีเงินฝังศพ โดยต้องไปรับจ้างทำงานในฟาร์มไก่ เพื่อหาเงินมาทำศพพ่อ
เขายังคงทำงานหนักแต่ก็ไม่ค่อยมีเงินมากนัก จึงตัดสินใจชวนภรรยากลับลงไปที่ปากพนังอีกครั้ง เพื่อไปเรียนรู้การทำยาสมุนไพร หลังจากนั้น จึงเริ่มทำยาสมุนไพรแผนโบราณออกมาขาย โดยเป็นพ่อค้าขายยาเร่ที่สนามหลวง ซึ่งวันแรกที่เริ่มขายคือ 16 ตุลาคม 2516 ตรงกับวันสำคัญของประวัติศาสตร์ไทย
ธุรกิจทำท่าจะไปได้ดี แต่แล้วสินค้าของเขากลับติดข้อจำกัดเรื่องกฎหมายของสำนักงานคณะกรรมการอาหารและยา (อย.) ที่แย่กว่านั้นคือ ไม่นานนักโรงงานและคลังยาของเขาดันเกิดไฟไหม้ จนตัวเขาแทบไม่เหลืออะไร
เขากลับมาตั้งหลักกับภรรยาอีกครั้ง จนในปี 2520 ทั้งคู่ตัดสินใจที่จะผลิตยาสีฟันสมุนไพร ซึ่งในตอนนั้นประเทศไทย ยังไม่มีผู้ผลิตยาสีฟันแบบนี้ ที่มีขายในตลาดก็เป็นการนำเข้าจากต่างประเทศและราคาค่อนข้างแพง
ในช่วงแรกลูกค้ายังไม่ค่อยชินและยอมรับมากนัก เนื่องจากเนื้อยาสีฟันที่มีสีคล้ายๆ กาแฟ เทียบกับยาสีฟันยี่ห้ออื่นๆ ซึ่งส่วนมากจะมีสีขาว
อย่างไรก็ตาม ต่อมาสถาบันและองค์กรต่างๆ ได้นำยาสีฟันของเขามาตรวจสอบและพบว่า มีสรรพคุณที่ช่วยบำรุงรักษาและปกป้องเหงือกและฟันได้
และด้วยความตั้งใจของคุณบุญกิจที่ว่าต้องทำให้สินค้ามีคุณภาพมาตลอด จึงทำให้ยาสีฟันดอกบัวคู่ได้รับความนิยมและประสบความสำเร็จเป็นอย่างดีในเวลาต่อมา
ปัจจุบัน สินค้าของดอกบัวคู่นอกจากยาสีฟันแล้ว ยังมีสบู่ แชมพูสมุนไพร รวมถึงเครื่องดื่มรังนกด้วย โดยที่ปัจจุบัน ทายาทรุ่นที่ 2 ซึ่งเป็นรุ่นลูกของคุณบุญกิจ และภรรยาได้เข้ามาบริหารงานเต็มตัว
รายได้และกำไรบริษัท ดอกบัวคู่ จำกัด
ปี 2559 รายได้ 884 ล้านบาท กำไร 46 ล้านบาท
ปี 2560 รายได้ 1,053 ล้านบาท กำไร 65 ล้านบาท
แม้วันนี้คุณบุญกิจจะจากไปแล้ว แต่เขาเคยฝากฝังกับภรรยาและลูกๆ ว่าให้ช่วยเหลือและแบ่งปันสิ่งที่ครอบครัวมีคืนให้แก่สังคม
โดยทุกๆ ปีช่วงสงกรานต์ทางครอบครัวลีเลิศพันธ์จะมอบเงินจำนวนหนึ่งให้แก่ผู้สูงอายุ คนพิการและเด็ก ซึ่งได้ทำมาต่อเนื่องเป็นปีที่ 25 แล้ว
ความสำเร็จของดอกบัวคู่เป็นอีกตัวอย่างที่แสดงให้เห็นว่า ถ้าเราเกิดมาด้วยต้นทุนชีวิตที่ไม่สูง
สิ่งที่เราต้องมีคือความขยัน และอดทนต่อความยากลำบากของชีวิต อย่ายอมแพ้ต่อโชคชะตา
และถ้าวันหนึ่งที่เราประสบความสำเร็จหรือมีเหลือพอแล้วนั้น การที่เราเลือกที่จะช่วยเหลือและแบ่งปันให้สังคมก็น่าจะเติมเต็มชีวิตเราได้มากขึ้น
ถ้าเราลองมีไอเดียเกี่ยวกับสมุนไพร ลองดูดอกบัวคู่เป็นตัวอย่าง
ประเทศไทยเป็นประเทศที่มีสมุนไพรมากมายที่รอเราให้เข้าไปหยิบมาพัฒนาเป็นผลิตภัณฑ์
จากที่คุณบุญกิจไม่มีอะไรเลย เขายังสร้างตัวขึ้นมาได้
ถ้าเราลองเริ่มต้นทำ ก็อาจจะพบกับความสำเร็จเหมือนดอกบัวคู่ก็เป็นได้..
----------------------
ติดตามเรื่องน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
รู้ยัง แอปพลิเคชั่น blockdit เวอร์ชั่น 2.1 คลิกไลค์ และคอมเม้นท์ได้แล้วนะ
.
นอกจากนี้ยังมี
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ จากลงทุนแมน 
.
ทวิตเตอร์กระชับฉับไว 
.
ไลน์ส่งข้อความตรงทุกเย็น 
.
สุดท้ายโหลดสติกเกอร์ไลน์ ลงทุนแมน และลงทุนเกิร์ล 40 action ได้ที่ 
----------------------
Reference
-
-
-
-
-
-
-
[7716].